## Zakon o zaštiti pučanstva od zaraznih bolesti

### NN 79/2007 (30.7.2007.), Zakon o zaštiti pučanstva od zaraznih bolesti

# HRVATSKI SABOR

**2486**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O ZAŠTITI PUČANSTVA OD ZARAZNIH BOLESTI

Proglašavam Zakon o Zaštiti pučanstva od zaraznih bolesti, koji je Hrvatski
sabor donio na sjednici 13. srpnja 2007. godine.

Klasa: 011-01/07-01/100
Urbroj: 71-05-03/1-07-2
Zagreb, 18. srpnja 2007.

Predsjednik
Republike Hrvatske
**Stjepan Mesić**, v. r.

## ZAKON

### O ZAŠTITI PUČANSTVA OD ZARAZNIH BOLESTI

I. OPĆE ODREDBE

Članak 1.

Ovim se Zakonom utvrđuju zarazne bolesti čije je sprečavanje i suzbijanje od
interesa za Republiku Hrvatsku kao i mjere za zaštitu pučanstva od zaraznih
bolesti.

Članak 2.

Epidemijom zarazne bolesti, prema ovome Zakonu, smatra se porast oboljenja od
zarazne bolesti neuobičajen po broju slučajeva, vremenu, mjestu i zahvaćenom
pučanstvu te neuobičajeno povećanje broja oboljenja s komplikacijama ili smrtnim
ishodom, kao i pojava dvaju ili više međusobno povezanih oboljenja od zarazne
bolesti, koja se nikada ili više godina nisu pojavljivala na jednom području te
pojava većeg broja oboljenja čiji je uzročnik nepoznat, a prati ih febrilno
stanje.
Zaraženim područjem, prema ovome Zakonu, smatra se područje na kojem postoji
jedan izvor ili više izvora zaraze i na kojem postoje uvjeti za nastanak i
širenje zaraze.
Ugroženim područjem, prema ovome Zakonu, smatra se područje na koje se može
prenijeti zarazna bolest sa zaraženog područja i na kojem postoje uvjeti za
širenje zaraze.
Ministar nadležan za zdravstvo (u daljnjem tekstu: ministar), na prijedlog
Hrvatskog zavoda za javno zdravstvo, posebnom odlukom proglašava epidemiju
zarazne bolesti ili opasnost od epidemije zarazne bolesti te određuje zaraženo,
odnosno ugroženo područje.

II. ZARAZNE BOLESTI

Članak 3.

Prema ovome Zakonu, zaraznim bolestima čije je sprečavanje i suzbijanje od
interesa za Republiku Hrvatsku, smatraju se:
1. Aktivna tuberkuloza (Tuberculosis activa)
2. Amebijaza (Amoebiasis)
3. Akutna mlohava paraliza (Paralysis acuta flaccida)
4. Bakterijski meningitis (Meningitis purulenta)
5. Bakterijska sepsa (Sepsis purulenta)
6. Bjesnoća (Rabies)
7. Botulizam (Botulismus)
8. Brill-Zinsserova bolesti (Morbus Brill-Zinsser)
9. Bruceloza (Brucellosis)
10. Creutzfeldt-Jakobova bolest (Morbus Creutzfeldt-Jakob, CJ i vCJ)
11. Crni prišt (Anthrax)
12. Crvenka/Kongenitalna rubeolarna embriopatija (Rubeola/Embriopathia
rubeoloaris congenitalis)
13. Difterija (Diphtheria)
14. Dizenterija (Dysenteria bacilaris)
15. Dječja paraliza (Poliomyelitis anterior acuta)
16. EHEC-bolest uzrokovana enterohemoragičnom Ešerihijom koli
17. Ehinokokoza (Echinococcosis)
18. Enterokolitis (Enterocolitis)
19. Enteroviroze (Enteroviroses)
20. Erizipel (Erysipelas)
21. Erlihioza (Erlichyosis)
22. Fasciolijaza (Fasciolyasis)
23. Gripa (Influenza)
24. Guba (Lepra)
25. Helmintoze (Helmintoses)
26. Hemoragijska groznica s bubrežnim sindromom
(Febris haemorrhagica cum syndroma renale)
27. Hripavac (Pertussis)
28. Infekcijska mononukleoza (Mononucleosis infectiosa)
29. Invazivna bolest uzrokovana Haemophilusom influenzae tipa B (sepsis,
meningitis, arthritis, osteomyelitis)
30. Invazivna bolest uzrokovana Streptokokom pneumoniae (sepsis, meningitis)
31. Jersinioza (Yersiniosis)
32. Kampilobakterioza (Campylobacteriosis)
33. Kapavac (Gonorrhoea)
34. Klamidijaza (Chlamydiasis) i ostale SPB
35. Kolera (Cholera)
36. Kriptosporidioza (Cryptosporidiosis)
37. Krpeljni meningoencefalitis (Meningoencephalitis ixodidea)
38. Kuga (Pestis)
39. Lamblijaza (Giardiasis)
40. Legionarska bolest i legioneloze (Legionellosis)
41. Leptospiroze (Leptospiroses)
42. Listerioza (Listeriosis)
43. Lišmanijaza kožna/visceralna (Leishmaniasis cutanea/visceralis)
44. Lyme borelioza (Lyme borreliosis)
45. Lymphogranuloma venereum
46. Malarija (Malaria)
47. Mediteranska pjegava groznica (Febris mediterranea exanthematica)
48. Meningokokni meningitis/sepsa (Meningitis epidemica/sepsis)
49. Murini tifus (Typhus murinus)
50. Ospice (Morbilli)
51. Ornitoza-psitakoza (Ornithosis-psittacosis)
52. Papatači groznica (Febris pappataci)
53. Pjegavac (Typhus exanthematicus)
54. Povratna groznica (Febris recurrens)
55. Q groznica (Febris Q)
56. Salmoneloza (Salmonelloses)
57. SARS
58. Sifilis (Syphilis)
59. Sindrom stečenog nedostatka imuniteta (AIDS)
60. Streptokokna upala grla, šarlah (Angina streptococcica, scarlatina)
61. Svrab (Scabies)
62. Tetanus (Tetanus)
63. Toksoplazmoza (Toxoplasmosis)
64. Trbušni tifus (Typhus abdominalis)
65. Trihineloza (Trichinellosis)
66. Trovanje hranom (osim salmonela) (Toxiinfectio alimentaris)
67. Tularemija (Tularemia)
68. Upala pluća (Pneumonia, bronchopneumonia)
69. Ušljivost glave/tijela (Pediculosis capitis/corporis)
70. Virusni gastroenterokolitis (Gastroenterocolitis virosa)
71. Virusna žutica A, B, C, D, E, G (Hepatitis virosa A, B, C, D, E, G)
72. Virusna žutica neoznačena (Hepatitis virosa nonspecificata)
73. Virusne hemoragijske groznice (Febres haemorrhagicae virosae)
74. Virusni meningitis (Meningitis virosa)
75. Vodene kozice, herpes zoster (Varicella, herpes zoster)
76. Zarazna upala mozga (Encephalitis)
77. Zaušnjaci (Parotitis epidemica)
78. Žuta groznica (Febris flava)
79. Nosilaštvo HBsAg
80. Nosilaštvo HCV protutijela
81. Nosilaštvo HIV protutijela (HIV infectio)
82. Nosilaštvo S. typhi.
Ako se pojavi opasnost od zarazne bolesti koja nije određena stavkom 1. ovoga
članka, a koja može ugroziti pučanstvo Republike Hrvatske, ministar može
odrediti da se i na tu zaraznu bolest primjenjuju mjere određene ovim Zakonom
kao i druge potrebne mjere.
U slučaju opasnosti od zarazne bolesti koja nije određena stavkom 1. ovoga
članka, a koja u većoj mjeri može ugroziti pučanstvo Republike Hrvatske, Vlada
Republike Hrvatske na prijedlog ministra može takvu bolest proglasiti zaraznom
bolešću čije je sprečavanje i suzbijanje od interesa za Republiku Hrvatsku, kao
i odrediti odgovarajuće mjere, uvjete, način provođenja, izvršitelje te sredstva
za provođenje.
U slučaju proglašenja epidemije zarazne bolesti ili opasnosti od epidemije
zarazne bolesti sukladno odredbi članka 2. stavka 4. ovoga Zakona ili ako je
opasnost od epidemije ili pandemije zarazne bolesti proglasila Svjetska
zdravstvena organizacija ili nadležno tijelo Europske unije Vlada Republike
Hrvatske je ovlaštena na prijedlog ministra utvrditi bitan interes Republike
Hrvatske za nabavu roba, usluga i radova u cilju sprečavanja i suzbijanja te
zarazne bolesti.

III. PRAVA I OBVEZE REPUBLIKE HRVATSKE, ŽUPANIJA, GRADA ZAGREBA, GRADOVA,
OPĆINA, PRAVNIH OSOBA KOJE OBAVLJAJU ZDRAVSTVENU DJELATNOST I PRIVATNIH
ZDRAVSTVENIH RADNIKA U ZAŠTITI PUČANSTVA OD ZARAZNIH BOLESTI

Članak 4.

Republika Hrvatska, županije, odnosno Grad Zagreb, općine i gradovi obvezni su
osigurati provođenje mjera za zaštitu pučanstva od zaraznih bolesti propisane
ovim Zakonom te sredstva za njihovo provođenje kao i stručni nadzor nad
provođenjem tih mjera.
Pravne osobe koje obavljaju zdravstvenu djelatnost i privatni zdravstveni
radnici obvezni su provoditi mjere za zaštitu pučanstva od zaraznih bolesti
propisane ovim Zakonom.

Članak 5.

Godišnji program mjera zaštite pučanstva od zaraznih bolesti donosi ministar na
prijedlog Hrvatskog zavoda za javno zdravstvo.
Na temelju programa iz stavka 1. ovoga članka, godišnji program mjera za zaštitu
pučanstva od zaraznih bolesti za područje općine, grada, odnosno Grada Zagreba,
donosi nadležno tijelo općine, poglavarstvo grada, odnosno Grada Zagreba, a na
prijedlog nadležnog zavoda za javno zdravstvo.
Programi iz stavka 1. i 2. ovoga članka donose se najkasnije do 31. siječnja za
tekuću godine te se njima utvrđuju mjere, izvršitelji programa, sredstva, rokovi
te način plaćanja i provedba programa.

Članak 6.

Zaštitu pučanstva od zaraznih bolesti koje se mogu prenijeti sa životinja na
ljude provode pravne osobe koje obavljaju zdravstvenu djelatnost i privatni
zdravstveni radnici, u suradnji s nadležnim tijelima utvrđenim propisima o
veterinarskoj djelatnosti, a sastoje se od uzajamnog izvješćivanja o pojavi i
kretanju tih bolesti te organiziranja i provedbe protuepidemijskih, higijenskih
i drugih mjera za sprečavanje, odnosno suzbijanje određenih zaraznih bolesti.

Članak 7.

Svaka pravna i fizička osoba obvezna je postupati sukladno mjerama za zaštitu
pučanstva od zaraznih bolesti određenim ovim Zakonom i propisima donesenim na
temelju njega.
Osobe oboljele od zaraznih bolesti imaju pravo i obvezu liječiti se i
pridržavati propisanih mjera i uputa pravnih osoba koje obavljaju zdravstvenu
djelatnost i privatnih zdravstvenih radnika.
Osobe koje stalno ili povremeno izlučuju klice zarazne bolesti, obvezne su
pridržavati se propisanih mjera i uputa koje je odredi nadležni doktor opće
(obiteljske) medicine, odnosno doktor medicine specijalist epidemiologije.

Članak 8.

Svaka pravna i fizička osoba obvezna je omogućiti nadležnom sanitarnom
inspektoru, kao i nadležnom doktoru opće (obiteljske) medicine, odnosno doktoru
medicine, specijalistu epidemiologije nesmetano obavljanje nadzora te
poduzimanje propisanih mjera za zaštitu pučanstva od zaraznih bolesti.

IV. MJERE ZA ZAŠTITU PUČANSTVA OD ZARAZNIH BOLESTI

Članak 9.

Zaštita pučanstva od zaraznih bolesti ostvaruje se obveznim mjerama za
sprečavanje i suzbijanje zaraznih bolesti koje mogu biti:
A. opće mjere,
B. posebne mjere,
C. sigurnosne mjere,
D. ostale mjere.

A. OPĆE MJERE ZA SPREČAVANJE I SUZBIJANJE ZARAZNIH BOLESTI

Članak 10.

Opće mjere za sprečavanje i suzbijanje zaraznih bolesti provode se u objektima
koji podliježu sanitarnom nadzoru, odnosno u građevinama, postrojenjima,
prostorima, prostorijama, na uređajima i opremi osoba koje obavljaju gospodarske
djelatnosti i u djelatnostima na području zdravstva, odgoja, obrazovanja,
socijalne skrbi, ugostiteljstva, turizma, obrta i usluga, športa i rekreacije,
objektima za javnu vodoopskrbu i uklanjanje otpadnih voda te deponijima za
odlaganje komunalnog otpada, u djelatnosti javnog prometa, u i oko stambenih
objekata, na javnim površinama i javnim objektima u gradovima i naseljima te
drugim objektima od javnozdravstvene i komunalne važnosti.
Opće mjere za sprečavanje i suzbijanje zaraznih bolesti su:
1. osiguravanje zdravstvene ispravnosti hrane, predmeta koji dolaze u dodir s
hranom i predmeta opće uporabe te sanitarno-tehničkih i higijenskih uvjeta
proizvodnje i prometa istih,
2. osiguravanje zdravstvene ispravnosti vode za piće te sanitarna zaštita zona
izvorišta i objekata, odnosno uređaja koji služe za javnu opskrbu vodom za piće,
3. osiguravanje zdravstvene ispravnosti kupališnih, bazenskih voda, voda fontana
i drugih voda od javno zdravstvenog interesa,
4. osiguravanje sanitarno-tehničkih i higijenskih uvjeta na površinama, u
prostorijama ili objektima iz stavka 1. ovoga članka,
5. osiguravanje sanitarno-tehničkih i higijenskih uvjeta odvodnje otpadnih voda,
balastnih voda te odlaganja otpadnih tvari,
6. osiguravanje provođenja dezinfekcije, dezinsekcije i deratizacije kao opće
mjere na površinama, prostorima, prostorijama ili objektima iz stavka 1. ovoga
članka.
Dezinfekcija, dezinsekcija i deratizacija kao opća mjera provodi se radi
održavanja higijene te smanjenja, zaustavljanja rasta i razmnožavanja ili
potpunog uklanjanja prisustva mikroorganizama, štetnih člankonožaca (Arthropoda)
i štetnih glodavaca.
Dezinfekcija kao opća mjera podrazumijeva mehaničke, fizikalne ili kemijske
mjere koje se poduzimaju s ciljem uništavanja, usporavanja rasta i razmnožavanja
ili uklanjanja većine mikroorganizama na površinama, u prostorijama, objektima,
uređajima, priboru te opremi iz stavka 1. ovoga članka.
Dezinfekcija kao opća mjera podrazumijeva i svakodnevnu i stalnu dezinfekciju
pribora, predmeta, opreme, radnih površina i sanitarnih prostorija u svim
objektima u kojima se priprema, proizvodi, čuva ili poslužuje hrana te u
objektima koji podliježu sanitarnom nadzoru, a obvezni su je provoditi korisnici
površina, prostorija ili objekata iz stavka 1. ovoga članka, kao kontinuirani
svakodnevni proces u održavanju higijene osobnog ili poslovnog prostora.
Dezinsekcija kao opća mjera podrazumijeva mehaničke, fizikalne, biološke ili
kemijske mjere koje se provode u cilju sprečavanja zadržavanja, razmnožavanja,
smanjenja broja štetnih člankonožaca (Arthropoda) i održavanja njihovog broja
ispod praga štetnosti, radi osiguranja kvalitetnih higijenskih i sanitarno –
tehničkih uvjeta na površinama, u prostorima i objektima iz stavka 1. ovoga
članka.
Deratizacija kao opća mjera podrazumijeva mehaničke, fizikalne, kemijske i druge
fizikalno ili građevinsko-tehničke mjere kojima se stvaraju nepovoljni uvjeti za
ulaženje, zadržavanje i razmnožavanje štetnih glodavaca, a koje se provode u
cilju sprečavanja ulaženja, zadržavanja, razmnožavanja i smanjenja broja štetnih
glodavaca na površinama, u prostorima i objektima iz stavka 1. ovoga članka.
Pravilnik o sanitarno-tehničkim i higijenskim uvjetima objekata iz stavka 1.
ovoga članka, o sanitarno-tehničkim i higijenskim uvjetima bazena te o uvjetima
zdravstvene ispravnosti kupališnih, bazenskih i balastnih voda, voda fontana i
drugih voda od javnozdravstvenog interesa donosi ministar.

Članak 11.

Pravne i fizičke osobe koje su korisnici objekata pod sanitarnim nadzorom iz
članka 10. stavka 1. ovoga Zakona obvezne su omogućiti provedbu dezinfekcije,
dezinsekcije i deratizacije kao opće mjere za sprečavanje i suzbijanje zaraznih
bolesti.
Dezinfekciju, dezinsekciju i deratizaciju kao opću mjeru, osim svakodnevne
dezinfekcije iz članka 10. stavka 5. ovoga Zakona, provode pravne osobe koje
obavljaju zdravstvenu djelatnost i druge pravne osobe ako udovoljavaju
propisanim uvjetima.
Pravilnik o uvjetima glede stručne spreme radnika, tehničke opremljenosti,
prostorija i drugih uvjeta pravnih osoba iz stavka 2. ovoga članka donosi
ministar.
Nadzor nad provođenjem općih mjera dezinfekcije, dezinsekcije i deratizacije u
nadležnosti je sanitarnih inspektora.

B. POSEBNE MJERE ZA SPREČAVANJE I SUZBIJANJE ZARAZNIH BOLESTI

Članak 12.

Posebne mjere za sprečavanje i suzbijanje zaraznih bolesti su:
1. rano otkrivanje izvora zaraze i putova prenošenja zaraze,
2. laboratorijsko ispitivanje uzročnika zarazne bolesti, odnosno epidemije
zarazne bolesti,
3. prijavljivanje,
4. prijevoz, izolacija i liječenje oboljelih,
5. provođenje preventivne i obvezne preventivne dezinfekcije, dezinsekcije i
deratizacije,
6. zdravstveni nadzor nad kliconošama, zaposlenim i drugim osobama,
7. zdravstveni odgoj osoba,
8. imunizacija, seroprofilaksa i kemoprofilaksa i
9. informiranje zdravstvenih radnika i pučanstva.

***1. Rano otkrivanje izvora zaraze i putova prenošenja zaraze***
Članak 13.

Radi ranog otkrivanja izvora zaraze i putova prenošenja zaraze, obavlja se:
1) epidemiološko-terenski izvid,
2) epidemiološko ispitivanje, uključujući anketiranje:
a) pri pojavi pojedinačnog slučaja Brill-Zinsserove bolesti, bruceloze,
enterokolitisa uzrokovanog E.coli 0157, tuberkuloze, hemoragijske groznice s
bubrežnim sindromom, virusne žutice, bjesnoće, malarije, ospica, meningokokne
bolesti, Q groznice, sindroma stečenog nedostatka imuniteta, nosilaštva HIV
antitijela, trbušnog tifusa, paratifusa, pjegavca, povratne groznice, dječje
paralize, akutne mlohave paralize, kongenitalne rubeolarne embriopatije,
difterije, gonoreje, sifilisa, crnog prišta, lepre, tularemije, trihineloze,
legionarske bolesti, lišmanijaze, ornitoze-psitakoze, botulizma, Creutzfeldt–
Jakobove bolesti (CJ i vCJ), salmoneloze, dizenterije, SARS-a, i drugih bolesti
prema epidemiološkoj indikaciji,
b) pri pojavi ili opasnosti od pojave kolere, kuge i virusnih hemoragijskih
groznica,
c) pri pojavi epidemije zaraznih bolesti.
3) zdravstveni pregledi osoba koje su preboljele trbušni tifus, virusnu žuticu
tipa B i C, a po epidemiološkim indikacijama i po preboljeloj dizenteriji i
salmonelozi,
4) zdravstveni pregled osoba za koje se sumnja da su oboljele ili da nose klice
(kliconoše) zaraznih bolesti iz točke 2. ovoga članka ili drugih zaraznih
bolesti,
5) epidemiološko ispitivanje i zdravstveni pregled osoba koje su oboljele ili se
sumnja da boluju od zaraznih bolesti nepoznatog uzročnika,
6) ispitivanje krvi davatelja te stanica, tkiva, organa za presađivanje i
sjemene tekućine na prisutnost biljega zaraznih bolesti.
Radi ranog otkrivanja izvora zaraze i putova prenošenja zaraze poslove iz stavka
1. točke 1.-5. ovoga članka obavljaju nadležni zavodi za javno zdravstvo, koji
moraju osigurati trajnu pripravnost doktora medicine, specijalista
epidemiologije, kao i sredstva za materijalne rashode i naknadu za obavljanje
pripravnosti. Poslove iz stavka 1. točke 6. ovoga članka obavljaju nadležne
zdravstvene ustanove.

***2. Laboratorijsko ispitivanje uzročnika zaraznih bolesti, odnosno epidemije
zaraznih bolesti***
Članak 14.

Laboratorijsko ispitivanje uzročnika zaraznih bolesti obavlja se kod pojave ili
sumnje na pojavu sljedećih zaraznih bolesti: akutne mlohave paralize, bjesnoće,
botulizma, Brill-Zinsserove bolesti, bruceloze, crnog prišta,
Creutzfeldt-Jakobove bolesti (CJ i vCJ), dječje paralize, difterije,
hemoragijske groznice s bubrežnim sindromom, gnojnog meningitisa, kongenitalne
rubeolarne embriopatije, kapavca, kolere, krpeljnog meningoencefalitisa, kuge,
legionarske bolesti, lepre, lišmanijaze, Lyme – borelioze, malarije,
meningokokne bolesti, morbila, ortinoze-psitakoze, pjegavca, povratne groznice,
rubeole,Q groznice, SARS-a, sepse, sifilisa, sindroma stečenog nedostatka
imuniteta, trbušnog tifusa, trihineloze, tuberkuloze, tularemije, virusne žutice
tipa B i C,virusnih hemoragijskih groznica i žute groznice.
Laboratorijsko ispitivanje uzročnika zaraznih bolesti obavlja se i u slučaju
pojave ili opasnosti od pojave epidemije zarazne bolesti iz članka 3. stavka 1.
ovoga Zakona.
Laboratorijsko ispitivanje uzročnika zaraznih bolesti obavlja se u
mikrobiološkim laboratorijima pravnih i fizičkih osoba koje obavljaju
zdravstvenu djelatnost.
Laboratorijsko ispitivanje uzročnika epidemija zaraznih bolesti obavlja se u
mikrobiološkim laboratorijima nadležnih zavoda za javno zdravstvo.
Potvrda laboratorijskih ispitivanja obavljenih u pravnim osobama koje obavljaju
zdravstvenu djelatnost obavlja se u mikrobiološkim laboratorijima Hrvatskog
zavoda za javno zdravstvo kod sljedećih zaraznih bolesti: akutne mlohave
paralize, amebijaze, antraksa, bjesnoće, Brill-Zinsserove bolesti, bruceloze,
difterije, dječje paralize, gripe, kongenitalne rubeolarne embriopatije, kolere,
krpeljnog meningocefalatisa, kuge, legionarske bolesti, lišmanijaze, malarije,
meningokokne bolesti, ortinoze-psitakoze, ospica, pjegavca, povratne groznice, Q
groznice, salmoneloze (osim S.enteritidis i S.typhimurium), SARS-a, trbušnog
tifusa, tuberkuloze (ako je uzrokovana rezistentnim sojem), virusnih
hemoragijskih groznica i žute groznice, te kod onih bolesti gdje je potvrda od
posebnoga epidemiološkog interesa.
U slučaju HIV infekcije, provjera (verifikacija) obavlja se u Klinici za
infektivne bolesti »Dr. Fran Mihaljević« Zagreb.
Dijagnostika rijetkih, teško uzgojivih i opasnih uzročnika zaraznih bolesti
obavlja se u mikrobiološkim laboratorijima Hrvatskog zavoda za javno zdravstvo.
Na prijedlog Hrvatskog zavoda za javno zdravstvo, ministar rješenjem određuje
mikrobiološke laboratorije pravnih i fizičkih osoba koje obavljaju zdravstvenu
djelatnost, a koje mogu obavljati laboratorijsko ispitivanje uzročnika zaraznih
bolesti, odnosno epidemije zaraznih bolesti.
Rješenje iz stavka 8. ovoga članka objavljuje se u »Narodnim novinama«.

Članak 15.

Pravne osobe koje obavljaju zdravstvenu djelatnost i privatni zdravstveni
radnici koji obavljaju mikrobiološku djelatnost obvezni su voditi evidenciju o
izvršenim laboratorijskim ispitivanjima i dostavljati izvješće o uzročnicima
zaraznih bolesti nadležnom zavodu za javno zdravstvo i Hrvatskom zavodu za javno
zdravstvo koji dostavljaju zbirno izvješće ministarstvu nadležnom za zdravstvo
(u daljnjem tekstu: ministarstvo).

***3. Prijavljivanje***
Članak 16.

Obvezi prijavljivanja zaraznih bolesti podliježu:
1) svako oboljenje ili smrt od zarazne bolesti iz članka 3. stavka 1. i 3. ovoga
Zakona,
2) svaka sumnja na oboljenje od Brill-Zinsserove bolesti, kolere, kuge,
pjegavca, žute groznice ili virusnih hemoragijskih groznica i SARS-a,
3) svaka epidemija zarazne bolesti iz članka 3. stavka 1. i 3. ovoga Zakona,
4) epidemije drugih zaraznih bolesti iz članka 3. stavka 2. ovoga Zakona,
5) svako izlučivanje klica trbušnog tifusa,
6) svako nošenje antigena virusne žutice tipa B i C i antitijela na virus
sindroma stečenog nedostatka imuniteta i
7) svaki neuobičajeni događaj koji može ukazivati na zlouporabu biološkog agensa
ili epidemiju nepoznatog uzroka.
Pravna osoba koja obavlja zdravstvenu djelatnost i privatni zdravstveni radnici,
prema mjestu nastanka zarazne bolesti prijavu podnose nadležnom zavodu za javno
zdravstvo županije, odnosno Grada Zagreba i istodobno Hrvatskom zavodu za javno
zdravstvo.
Doktor medicine ili drugi zdravstveni radnik koji utvrdi oboljenje, sumnju na
oboljenje ili smrt od zarazne bolesti iz stavka 1. ovoga članka, a nije u službi
na radnom mjestu, obvezan je o tome bez odgode izvijestiti najbližu pravnu osobu
koja obavlja zdravstvenu djelatnost ili privatnoga zdravstvenog radnika.

Članak 17.

Prijavljivanje zaraznih bolesti obavlja se, u pravilu na temelju dijagnoze, a
laboratorijska mikrobiološka potvrda bolesti prijavljuje se naknadno po primitku
rezultata laboratorijskih ispitivanja.
Bolesti koje se ne prijavljuju na temelju dijagnoze već nakon laboratorijske
potvrde su kongenitalna rubeolarna embriopatija, sifilis, sindrom stečenog
nedostatka imuniteta (AIDS), nosilaštvo HBsAg, nosilaštvo HCV protutijela,
nosilaštvo HIV protutijela i nosilaštvo S.tyhi.

Članak 18.

O svakom oboljenju od bjesnoće, bruceloze, crnog prišta, ehinokokoze, kuge,
leptospiroze, lišmanijaze, Q groznice, trihineloze, tularemije,
ornitoze-psitakoze i nove varijante Creutzfeldt – Jakobove bolesti (vCJ) te
epidemije salmoneloze zavodi za javno zdravstvo obvezni su odmah izvijestiti
tijelo nadležno sukladno propisima o veterinarskoj djelatnosti.
O svakom utvrđenom oboljenju ili uginuću životinje od zarazne bolesti iz stavka
1. ovoga članka te BSE, tijelo nadležno sukladno propisima o veterinarskoj
djelatnosti obvezno je izvijestiti nadležni zavod za javno zdravstvo županije,
odnosno Grada Zagreba i Hrvatski zavod za javno zdravstvo.

Članak 19.

Provedbene propise o načinu prijavljivanja zaraznih bolesti utvrđenih ovim
Zakonom donosi ministar.

***4. Prijevoz, izolacija i liječenje oboljelih***
Članak 20.

Osobe za koje se utvrdi da boluju od Brill-Zinsserove bolesti, sifilisa u
zaraznom stadiju, meningokokne bolesti, gube, kolere, kuge, virusnih
hemoragijskih groznica, dječje paralize, difterije, pjegavca, povratne groznice,
trbušnog tifusa, bruceloze, malarije, bjesnoće, tuberkuloze u zaraznom stadiju,
SARS-a i crnog prišta te osobe za koje se sumnja da boluju od kolere, kuge ili
virusnih hemoragijskih groznica, mogu se prevoziti samo odgovarajućim
sanitetskim prijevoznim sredstvom i uz uvjete koji onemogućavaju širenje zaraze.

Članak 21.

Osobe za koje se utvrdi da su oboljele ili za koje se sumnja da boluju od
zaraznih bolesti iz članka 20. ovoga Zakona, obvezno se izoliraju i liječe u
zdravstvenim ustanovama koje imaju osigurane uvjete za izolaciju i liječenje
oboljelih od zaraznih bolesti.
Osobe oboljele od drugih zaraznih bolesti, izoliraju se i liječe u stanu, ako za
to postoje uvjeti prema procjeni doktora opće (obiteljske) medicine, odnosno u
zdravstvenoj ustanovi.

Članak 22.

U slučaju epidemije određene zarazne bolesti u većem opsegu, izolacija i
liječenje oboljelih može se obavljati i u drugim odgovarajućim objektima
osposobljenim za tu svrhu.
Odluku o izolaciji i liječenju oboljelih osoba u objektima iz stavka 1. ovoga
članka donosi ministar na prijedlog Hrvatskog zavoda za javno zdravstvo.

***5. Obvezna preventivna dezinfekcija, dezinsekcija i deratizacija***
Članak 23.

Obvezna preventivna dezinfekcija, dezinsekcija i deratizacija provodi se radi:
– sprečavanja pojave zaraznih bolesti,
– suzbijanja širenja zaraznih bolesti u objektima iz članka 10. stavka 1. ovoga
Zakona koji podliježu sanitarnom nadzoru,
– suzbijanja širenja zaraznih bolesti u prometnim sredstvima, brodovima i sl.,
– suzbijanja širenja zaraznih bolesti u skladištima hrane.
Obvezna preventivna dezinfekcija, dezinsekcija i deratizacija obavlja se radi
sprečavanja pojave zaraznih bolesti sukladno utvrđenom programu iz članka 5.
stavka 2. ovoga Zakona u objektima iz članka 10. stavka 1. ovoga Zakona.
Obvezna preventivna dezinfekcija, dezinsekcija i deratizacija provodi se na
temelju epidemioloških indikacija ili na temelju obavljenog sanitarnog nadzora
nadležnog sanitarnog inspektora.
Provođenje obveznih preventivnih mjera dezinfekcije, dezinsekcije i deratizacije
naređuje nadležni sanitarni inspektor.

Članak 24.

Obveznu preventivnu dezinfekciju, dezinsekciju i deratizaciju provode pravne
osobe koje obavljaju zdravstvenu djelatnost i druge pravne osobe koje je
ministar ovlastio za provođenje tih mjera, a sukladno programu iz članka 5.
ovoga Zakona.
Stručni nadzor nad provedbom preventivne i obvezne preventivne dezinfekcije,
dezinsekcije i deratizacije provodi nadležni zavod za javno zdravstvo županije,
odnosno Grada Zagreba.
Ako mjere preventivne i obvezne preventivne dezinfekcije, dezinsekcije i
deratizacije provodi zavod za javno zdravstvo županije, odnosno Grada Zagreba,
stručni nadzor nad provedbom tih mjera provodi Hrvatski zavod za javno
zdravstvo.
Stručni nadzor iz stavka 2. i 3. ovoga članka financira se iz sredstava općina,
gradova, županija, odnosno Grada Zagreba, korisnika objekta iz članka 10. stavka
1. ovoga Zakona ili drugih obveznika provedbe mjera sukladno programu iz članka
5. ovoga Zakona.
O provedenom stručnom nadzoru iz stavka 2. i 3. ovoga članka izrađuju se
izvješća čiji sadržaj, obrazac i način izrade propisuje ministar.

Članak 25.

Pravilnik o uvjetima glede stručne spreme radnika, tehničke opremljenosti,
prostorija i drugih uvjeta kojima moraju udovoljavati pravne osobe koje
obavljaju zdravstvenu djelatnost i druge pravne osobe za obavljanje poslova
obvezne preventivne dezinfekcije, dezinsekcije i deratizacije donosi ministar.

***6. Zdravstveni nadzor nad kliconošama, zaposlenim i drugim osobama***
Članak 26.

Zdravstveni nadzor provodi se nad osobama:
1. koje obavljaju poslove, odnosno sudjeluju u proizvodnji ili prometu hrane ili
opskrbi pučanstva pitkom vodom, a koji na svojim radnim mjestima dolaze u
neposredan dodir s hranom, predmetima koji dolaze u neposredan dodir sa hranom,
odnosno pitkom vodom,
2. koje obavljaju poslove, odnosno sudjeluju u proizvodnji ili prometu sredstava
za održavanje osobne higijene, njege ili uljepšavanja lica i tijela kao i one
osobe koje rade na poslovima unošenja boja i stranih tijela u kožu i sluznice,
3. koje obavljaju, odnosno sudjeluju u obavljanju poslova u osnovnim i srednjim
školama i drugim ustanovama za djecu i mladež (jaslice, vrtići, đački domovi,
dječja odmarališta, ustanove socijalne skrbi i sl.),
4. privatnim zdravstvenim radnicima te osobama koje u pravnim osobama s
registriranom zdravstvenom djelatnošću i ustanovama socijalne skrbi obavljaju
preglede, liječenje, njegu i usluživanje bolesnika, kao i osobama koje rade u
proizvodnji, opremanju i izdavanju lijekova ili medicinskih proizvoda, odnosno
na drugi način dolaze u neposredan dodir s lijekovima ili medicinskim
proizvodima,
5. koje se u pravnim osobama, odnosno kod fizičkih osoba koje samostalno
obavljaju djelatnost pružanjem higijenske njege pučanstvu (javna kupališta,
»wellness« centri, kozmetički saloni, brijačnice, frizerski saloni, saloni za
masažu, saloni za manikuru, pedikuru i sl.),
6. za koje se sumnja da su kliconoše betahemolitičkog streptokoka iz grupe A,
koagulaza pozitivnog stafilokoka, odnosno stafilokoka koji izlučuje enterotoksin
ili meningokoka,
7. koje izlučuju klice trbušnog tifusa,
8. koje u Republiku Hrvatsku dolaze iz država u kojima postoji bolest malarije,
kolere, virusnih hemoragijskih groznica ili drugih bolesti određenim
međunarodnim ugovorom kojeg je Republika Hrvatska stranka,
9. koje dolaze u Republiku Hrvatsku kao tražitelji azila, azilanti i osobe pod
supsidijarnom ili privremenom zaštitom,
10. strancima koji u Republiku Hrvatsku dolaze na školovanje, stručno
usavršavanje ili privremeni rad kao i članovi njihovih obitelji koji zajedno s
njima dolaze u Republiku Hrvatsku.

Članak 27.

Pod neposrednim dodirom s hranom podrazumijeva se postupak prilikom kojeg
zaposlena osoba dolazi u dodir s hranom koja nije zapakirana ili je zapakirana,
ali se radi potrebe potrošača pakovina djelomično ili u potpunosti skida sa
hrane.

Članak 28.

Zdravstveni nadzor obuhvaća:
1. zdravstveni pregled prije stupanja u radni odnos osoba iz članka 26. točke 1.
– 5. ovoga Zakona,
2. povremene zdravstvene preglede tijekom radnog odnosa,
3. zdravstveni pregled poslije preboljenih zaraznih bolesti iz članka 3. ovoga
Zakona,
4. zdravstveni pregled nakon ulaska u Republiku Hrvatsku i tijekom razdoblja
inkubacije, ovisno o zaraznoj bolesti.
Povremeni zdravstveni pregled tijekom radnog odnosa za osobe koje obavljaju
poslove u proizvodnji ili prometu hrane ili opskrbi pučanstva pitkom vodom iz
članka 26. točke 1. ovoga Zakona, obavlja se na kliconoštvo svakih šest mjeseci,
a ostali zdravstveni pregledi jedanput godišnje. Zdravstveni pregledi tih osoba
obavljaju se i kada se zarazne bolesti pojave na radnom mjestu ili u njihovom
kućanstvu te kada za to postoje epidemiološke indikacije, a na prijedlog
nadležnog sanitarnog inspektora, doktora opće (obiteljske) medicine, odnosno
doktora medicine specijalista epidemiologije. Povremeni zdravstveni pregled
tijekom radnog odnosa za osobe iz članka 26. točke 2. – 6. ovoga Zakona obavlja
se jedanput godišnje.
Povremeni zdravstveni pregled tijekom radnog odnosa za osobe iz članka 26. točke
7. ovoga Zakona obavlja se dva puta godišnje.
Zdravstveni pregled osoba iz članka 26. točke 8., 9. i 10. ovoga Zakona obavlja
se odmah pri ulasku u Republiku Hrvatsku, a nadzor traje tijekom razdoblja
inkubacije određenog za pojedinu zaraznu bolest.
Zdravstveni pregledi iz stavka 1. točke 1. – 4. ovoga članka obavljaju se u
zavodima za javno zdravstvo županija, odnosno Grada Zagreba i u Hrvatskom zavodu
za javno zdravstvo.

Članak 29.

U proizvodnji i prometu hranom ili opskrbi pučanstva pitkom vodom ne smiju
raditi osobe koje:
1. boluju od zaraznih ili parazitarnih bolesti koje se mogu prenijeti hranom,
odnosno vodom,
2. boluju od gnojnih bolesti kože,
3. boluju od bolesti koje izazivaju odbojnost kod potrošača,
4. izlučuju određene uzročnike zaraznih bolesti (kliconoše) koje se mogu
prenijeti hranom ili vodom.

Članak 30.

U proizvodnji i prometu lijekovima i medicinskim proizvodima, sredstvima za
održavanje osobne higijene, njege ili uljepšavanja lica i tijela uključujući
obavljanje poslova unošenja boja i stranih tijela u kožu i sluznice, ne smiju
raditi osobe koje boluju ili su kliconoše zaraznih bolesti ili parazitarnih
bolesti koje se mogu prenijeti sredstvima koje služe za obavljanje tih
djelatnosti, niti osobe koje izlučuju uzročnike trbušnog tifusa, određene
uzročnike trovanja hranom ili dizenterije.

Članak 31.

U školama i drugim ustanovama za djecu i mladež ne smiju raditi osobe koje
boluju od aktivne tuberkuloze (tuberkuloze tijekom izlučivanja uzročnika), a u
predškolskim ustanovama i osobe koje izlučuju uzročnike crijevnih zaraznih
bolesti.

Članak 32.

Zdravstveni radnici kao i druge zaposlene osobe u pravnim osobama koje obavljaju
zdravstvenu djelatnost i ustanovama socijalne skrbi te privatni zdravstveni
radnici ne smiju se baviti pregledima, liječenjem, njegom i usluživanjem
bolesnika odnosno štićenika, ako boluju od aktivne tuberkuloze.
Osobe koje boluju od aktivne tuberkuloze, ne smiju raditi u proizvodnji,
opremanju i izdavanju lijekova i medicinskih proizvoda.

Članak 33.

Radnici zaposleni u pravnim osobama te kod fizičkih osoba koje samostalno
obavljaju djelatnost pružanja usluga higijenske njege osoba kao i poslove
unošenja boja i stranih tijela u kožu i sluznice ne smiju obavljati te poslove
ako boluju od aktivne tuberkuloze ili od gnojnih, odnosno parazitarnih bolesti
kože.

Članak 34.

Osobe koje su preboljele trbušni tifus, bacilarnu dizenteriju ili salmonelozu i
osobe za koje se sumnja da nose zarazne klice tih bolesti, obvezne su obavljati
zdravstvene preglede dok se na temelju laboratorijskog nalaza ne utvrdi da
nemaju zaraznih klica.
Osobe za koje se utvrdi da su oboljele od kolere ili malarije ili su samo
kliconoše uzročnika tih bolesti obvezno se podvrgavaju liječenju.
Kliconoše uzročnika virusnih žutica tipa B i C, osobe koje izlučuju uzročnike
trbušnog tifusa ili su nositelji uzročnika (virusa) sindroma stečenog nedostatka
imuniteta, moraju biti upućeni u način ponašanja, kako bi se spriječio prijenos
njihove zaraze.

Članak 35.

Troškove zdravstvenih pregleda osoba iz članka 26. točke 1.– 5. ovoga Zakona,
snosi poslodavac.
Troškovi zdravstvenih pregleda osoba iz članka 26. točke 6. i 7. ovoga Zakona,
osiguravaju se sukladno propisima o obveznom zdravstvenom osiguranju, a troškovi
pregleda osoba iz članka 26. točke 8., 9. i 10. ovoga Zakona osiguravaju se u
državnom proračunu Republike Hrvatske.

Članak 36.

Pravilnik o načinu obavljanja zdravstvenih pregleda osoba pod zdravstvenim
nadzorom donosi ministar.

***7. Zdravstveni odgoj osoba***
Članak 37.

Osobe koje na svojim radnim mjestima u proizvodnji ili prometu hranom dolaze u
dodir s hranom i predmetima koji dolaze u neposredan dodir s hranom te osobe
koje rade na pripremi i serviranju hrane moraju imati potrebna znanja o
zdravstvenoj ispravnosti hrane i osobnoj higijeni.
Pravilnik o načinu i programu stjecanja potrebnog znanja o zdravstvenoj
ispravnosti hrane i osobnoj higijeni osoba iz članka 26. ovoga Zakona donosi
ministar.
Osobe koje obavljaju poslove u proizvodnji i prometu sredstava za održavanje
osobne higijene te fizičke osobe koje samostalno obavljaju djelatnost pružanja
usluga njege ili uljepšavanja lica i tijela kao i osobe koje obavljaju poslove
unošenja boja i stranih tijela u kožu i sluznice moraju imati potrebna znanja o
sprečavanju zaraznih bolesti.
Pravilnik o načinu i programu stjecanja potrebnog znanja osoba iz stavka 3.
ovoga članka donosi ministar.

Članak 38.

Zdravstveni odgoj osoba iz članka 37. ovoga Zakona provode zavod za javno
zdravstvo županija, odnosno Grada Zagreba i Hrvatski zavod za javno zdravstvo.

Članak 39.

Troškove stjecanja potrebnog znanja iz članka 37. ovoga Zakona snosi poslodavac.

***8. Imunizacija, seroprofilaksa i kemoprofilaksa***
Članak 40.

Imunizacija je obvezna:
1. protiv tuberkuloze, difterije, tetanusa, hripavca, dječje paralize, ospica,
crvenke, zaušnjaka i virusne žutice tipa B i bolesti uzrokovanih s Haemophilus
influenzae tip B – za sve osobe određene dobi,
2. protiv tetanusa ozlijeđenih osoba,
3. protiv virusne žutice tipa B – za osobe pod povećanim rizikom od zaraze,
4. protiv bjesnoće – za sve osobe koje su profesionalno izložene riziku od
zaraze i koje ozlijedi bijesna životinja ili životinja za koju se sumnja da je
bijesna,
5. protiv žute groznice – za osobe koje putuju u državu u kojoj postoji ta
bolest ili u državu koja zahtijeva imunizaciju protiv te bolesti,
6. protiv kolere i drugih zaraznih bolesti – za osobe koje putuju u državu koja
zahtijeva imunizaciju protiv tih bolesti ili u slučajevima kada za to postoji
epidemiološka indikacija,
7. protiv trbušnog tifusa i drugih zaraznih bolesti za sve osobe za koje postoje
epidemiološke indikacije.

Članak 41.

Imunizaciju obavlja doktor medicine nakon pregleda osobe koju treba imunizirati.
Imunizaciju mogu obavljati i drugi zdravstveni radnici, ali samo pod nadzorom i
uz odgovornost doktora medicine.
Imunizacija protiv bolesti utvrđenih Programom obveznog cijepljenja djece
školske i predškolske dobi mora se provoditi isključivo cjepivom određenim tim
Programom.

Članak 42.

Zaštita imunim serumom (seroprofilaksa) obvezna je za:
1) osobe koje je ozlijedila bijesna ili na bjesnoću sumnjiva životinja,
2) ozlijeđene osobe izložene zarazi od tetanusa,
3) osobe izložene zarazi od virusne žutice tipa A i B ako za to postoji klinička
ili epidemiološka indikacija.

Članak 43.

Zaštita lijekovima (kemoprofilaksa) obvezna je za:
1) sve osobe koje su izložene zarazi od kolere, tuberkuloze ili malarije;
2) djecu, mladež i osobe zaposlene u školama i drugim ustanovama za djecu i
mladež, pri epidemijskoj pojavi bacilarne dizenterije, streptokokne bolesti ili
pojedinačnog slučaja meningokokne bolesti prema epidemiološkoj indikaciji,
3) osobe u kontaktu s necijepljenom djecom do 5 godina starosti prilikom pojave
invazivne bolesti izazvane Hemofilusom influence tipa B.

Članak 44.

Imunizacija protiv bjesnoće, žute groznice, kolere i drugih bolesti obavlja se u
zavodima za javno zdravstvo.

Članak 45.

Pravilnik o načinu provođenja imunizacije, seroprofilakse i kemoprofilakse
protiv zaraznih bolesti te o osobama koje se moraju podvrgnuti toj obvezi kao i
o uvjetima glede prostora, opreme i zaposlenika u pravnim osobama i kod fizičkih
osoba koje obavljaju imunizaciju donosi ministar.

***9. Informiranje***
Članak 46.

Zavodi za javno zdravstvo obvezni su informirati zdravstvene radnike i pučanstvo
o razlozima i načinu provedbe posebnih mjera za suzbijanje i sprečavanje
zaraznih bolesti u posebnim slučajevima kada je nužna suradnja zdravstvenih
radnika i pučanstva u provedbi posebnih mjera za suzbijanje i sprečavanje
zaraznih bolesti.
Zdravstveni radnici ili pravne osobe koje obavljaju zdravstvenu djelatnost mogu
informirati ostale zdravstvene radnike ili pučanstvo isključivo u djelu mjera
koje sami provode.
Na prijedlog Hrvatskog zavoda za javno zdravstvo u slučajevima iz stavka 1.
ovoga članka ministar će informirati zdravstvene radnike i pučanstvo o provedbi
posebnih mjera za suzbijanje i sprečavanje zaraznih bolesti.

C. SIGURNOSNE MJERE ZA ZAŠTITU PUČANSTVA OD ZARAZNIH BOLESTI

Članak 47.

Radi zaštite pučanstva Republike Hrvatske od unošenja kolere, kuge, virusnih
hemoragijskih groznica, žute groznice i drugih zaraznih bolesti, poduzimaju se
mjere određene ovim Zakonom te međunarodnim ugovorima kojih je Republika
Hrvatska stranka.
Radi sprečavanja i suzbijanja zaraznih bolesti iz stavka 1. ovoga članka, na
prijedlog Hrvatskog zavoda za javno zdravstvo ministar može narediti posebne
sigurnosne mjere za zaštitu pučanstva od zaraznih bolesti:
1. provođenje obvezne protuepidemijske dezinfekcije, dezin­sekcije i
deratizacije,
2. osnivanje karantene,
3. zabranu putovanja u državu u kojoj postoji epidemija bolesti iz stavka 1.
ovoga članka,
4. zabranu kretanja osoba, odnosno ograničenje kretanja u zaraženim ili
neposredno ugroženim područjima,
5. ograničenje ili zabranu prometa pojedinih vrsta robe i proizvoda,
6. obvezno sudjelovanje zdravstvenih ustanova i drugih pravnih osoba, privatnih
zdravstvenih radnika i fizičkih osoba u suzbijanju bolesti,
7. zabranu uporabe objekata, opreme i prijevoznih sredstava,
8. druge potrebne mjere.
U slučajevima iz stavka 1. ovoga članka ministar može predložiti i zabranu
ulaska u Republiku Hrvatsku osobama koje dolaze iz područja na kojima postoji
epidemija zaraznih bolesti, a nemaju valjanu potvrdu o cijepljenju ili kada to
zahtijeva javno-zdravstveni interes.
Radi provođenja sigurnosne mjere za zaštitu pučanstva od zaraznih bolesti
osobama iz stavka 2. točke 4. ovoga članka pripada naknada.
Iznos naknade kao i mjerila za određivanje naknade iz stavka 4. ovoga članka
određuje ministar uz suglasnost ministra nadležnog za financije.

***1. Obvezna protuepidemijska dezinfekcija, dezinsekcija i deratizacija***
Članak 48.

Obvezna protuepidemijska dezinfekcija, dezinsekcija i deratizacija obavlja se u
cilju brzog i učinkovitog zaustavljanja širenja zaraznih bolesti kao sigurnosna
i obvezna mjera.

Članak 49.

Obvezna protuepidemijska dezinfekcija obavlja se prilikom pojave kolere, kuge,
virusnih hemoragijskih groznica, bjesnoće, difterije, trbušnog tifusa, dječje
paralize, dizenterije, virusne žutice tipa A, SARS-a i legionarske bolesti te
drugih zaraznih bolesti ako postoje epidemiološke indikacije.
Obvezna protuepidemijska dezinfekcija obavlja se tijekom bolesti, odnosno
kliconoštva (dezinfekcija u tijeku) ili nakon ozdravljenja, odnosno smrti
bolesnika ili kliconoše (završna dezinfekcija), a obuhvaća:
– lučevine i izlučine bolesnika ili kliconoše,
– osobne i druge predmete iz okoline bolesnika ili kliconoše,
– stambene i druge prostorije u kojima boravi ili je boravio bolesnik ili
kliconoša te uređaje i sustave koji su put prijenosa i mjesto razmnožavanja
uzročnika,
– prijevozna sredstva kojima je prevezen bolesnik ili kliconoša, odnosno osoba
umrla od određene zarazne bolesti.

Članak 50.

Nadležni sanitarni inspektor naređuje obveznu protuepidemijsku dezinsekciju
prilikom pojave pjegavca, povratne groznice, kuge, Brill-Zinsserove bolesti kao
i drugih zaraznih bolesti koje se prenose i šire štetnim člankonošcima
(Arthropoda), a na prijedlog doktora medicine specijalista epidemiologije.
Nadležni sanitarni inspektor naređuje obveznu protuepidemijsku dezinsekciju u
slučaju pojave malarije i opasnosti od prenošenja malarije u naseljenim mjestima
u kojima je utvrđena bolest, odnosno opasnost od pojave bolesti, a na prijedlog
doktora medicine specijalista epidemiologije.
Obvezna protuepidemijska dezinsekcija obuhvaća:
– osobe koje su oboljele od zaraznih bolesti iz stavka 1. i 2. ovoga članka i
druge osobe iz okoline bolesnika,
– odjeću, obuću, rublje, posteljinu i druge predmete bolesnika te drugih osoba
iz bolesnikove okoline,
– stambene i druge prostorije i prostore u kojima boravi ili je boravio bolesnik
ili neka druga osoba iz njegove okoline,
– prijevozna sredstva kojima su prevezeni bolesnik ili druge osobe za koje je
utvrđeno da se na njima nalaze insekti koji prenose uzročnike nekih zaraznih
bolesti,
– teren, okoliš ili područje na kojem žive ili imaju uvjete za razvoj štetni
člankonošci (Arthropoda) koji prenose i šire zarazne bolesti.

Članak 51.

Nadležni sanitarni inspektor naređuje obveznu protuepidemijsku deratizaciju
prilikom pojave ili opasnosti od pojave kuge, a prema epidemiološkoj indikaciji
u slučaju leptospiroze ili drugih zaraznih bolesti čiji izvor mogu biti štetni
glodavci.
Obvezna protuepidemijska deratizacija obuhvaća:
– stambene objekte, javne prostorije i objekte naseljenih mjesta,
– pristaništa, pomorske, riječne i zračne luke i željezničke stanice te druge
objekte javnog prometa,
– sredstva javnog prometa (autobuse, brodove, kamione, zrakoplove, željezničke
vagone i dr.) i sredstva za prijevoz hrane, predmeta koji dolaze u neposredan
dodir s hranom i predmete opće uporabe,
– radne prostorije, skladišta i ostale pomoćne prostorije za proizvodnju i
promet hrane, predmeta koji dolaze u neposredan dodir s hranom i predmeta opće
uporabe te za obavljanje drugih djelatnosti koje pogoduju stvaranju uvjeta za
život i razmnožavanje štetnih glodavaca,
– teren, okoliš ili područje na kojem žive ili imaju uvjete za razvoj štetni
glodavci koji prenose i šire zarazne bolesti.

Članak 52.

Pravilnik o načinu obavljanja dezinfekcije, dezinsekcije i deratizacije kao
opće, posebne i sigurnosne mjere donosi ministar.

Članak 53.

Obveznu protuepidemijsku dezinfekciju,dezinsekciju i deratizaciju provode zavodi
za javno zdravstvo županija, odnosno Grada Zagreba i Hrvatski zavod za javno
zdravstvo.
Ako zavod za javno zdravstvo županije, odnosno Grada Zagreba i Hrvatski zavod za
javno zdravstvo nemaju dovoljne kapacitete za provedbu obvezne protuepidemijske
dezinfekcije, dezinsekcije i deratizacije, na zahtjev ministra te će mjere
provesti druge ovlaštene pravne osobe.

Članak 54.

Pravilnik o uvjetima glede prostorija, opreme i radnika koje moraju ispunjavati
pravne osobe za obavljanje dezinfekcije, dezinsekcije i deratizacije kao opće,
posebne i sigurnosne mjere donosi ministar.

***2. Karantena***
Članak 55.

Karantena se sastoji u ograničenju slobode kretanja te u provođenju zdravstvenih
pregleda za vrijeme trajanja karantene.
Osobe, za koje se utvrdi ili posumnja da su bile u neposrednom dodiru s
oboljelim osobama ili s osobama za koje postoji sumnja da su oboljele od kuge
ili virusnih hemoragijskih groznica (Ebola, Lassa i Marburg), stavljaju se u
karantenu.
U slučaju epidemiološke indikacije, osobe koje u Republiku Hrvatsku dolaze kao
tražitelji azila, azilanti i osobe pod supsidijarnom ili privremenom zaštitom, u
cilju sprečavanja širenja zaraznih bolesti, stavljaju se u karantenu.
Odluku o osnivanju karantene i o trajanju karantene za osobe oboljele od
zaraznih bolesti koje nisu određene stavkom 2. ovoga članka donosi ministar.

Članak 56.

Radi zaštite pučanstva Republike Hrvatske od unošenja zaraznih bolesti, u
prometu preko granice, obavlja se sanitarno-inspekcijski nadzor nad državljanima
Republike Hrvatske i drugim osobama koje ulaze u Republiku Hrvatsku, njihovim
stvarima i sredstvima.
Sanitarno-inspekcijski nadzor na granici obavljaju granični sanitarni inspektori
ministarstva.

D. OSTALE MJERE ZA SPREČAVANJE I SUZBIJANJE ZARAZNIH BOLESTI

***1. Mjere u slučaju epidemije ili elementarnih nesreća***
Članak 57.

U slučaju zlouporabe biološkog agensa ili elementarnih nesreća (poplava, potres,
požar, prometna nesreća, nesreća u rudniku ili na drugom radilištu i dr.), koje
mogu dovesti do epidemije ili do oboljenja od zarazne bolesti velikog broja
osoba, ministar može po potrebi odrediti i ove mjere radi sprečavanja i
suzbijanja zaraznih bolesti: mobilizaciju zdravstvenih radnika i drugih osoba,
rekviziciju opreme, lijekova, medicinskih proizvoda, prijevoznih sredstava,
privremenu uporabu poslovnih i drugih prostorija za pružanje zdravstvene
zaštite, izolaciju i liječenje te određivanje posebnih zadataka pravnim osobama
koje obavljaju zdravstvenu djelatnost i privatnim zdravstvenim radnicima.

***2. Prijenos, pogreb i iskopavanje umrlih osoba***
Članak 58.

Prijenos, pogreb i iskopavanje umrlih osoba mora se obaviti pod uvjetima i na
način koji onemogućava širenje zaraze.

Članak 59.

Pogreb i prijenos umrlih osoba koje nisu bile pokopane, a umrle su od crnog
prišta, difterije, kolere, kuge, trbušnog tifusa, virusnih hemoragijskih
groznica (Ebola, Lassa i Marburg, denge), žute groznice i vCJ i drugih zaraznih
bolesti iz članka 3. stavka 2. ovoga Zakona može se obaviti samo pod uvjetima i
na način koji su određeni pravilnikom iz članka 65. ovoga Zakona.
Prijenos i prijevoz umrlih osoba iz stavka 1. ovoga članka obavlja se na
području Republike Hrvatske ili iz Republike Hrvatske u inozemstvo, na temelju
rješenja i sprovodnice, koju izdaje sanitarni inspektor u uredu državne uprave u
županiji, odnosno Gradskom uredu Grada Zagreba, nadležnom prema mjestu smrti tih
osoba.
Rješenje i sprovodnicu za prijevoz umrlih osoba u inozemstvo izdaje sanitarni
inspektor iz stavka 2. ovoga članka uz prethodnu suglasnost nadležnog tijela za
unutarnje poslove.

Članak 60.

Prijenos umrlih osoba koje nisu bile pokopane i koje nisu umrle od zarazne
bolesti iz članka 59. stavka 1. ovoga Zakona, obavlja se na području Republike
Hrvatske ili iz Republike Hrvatske u inozemstvo na temelju rješenja i
sprovodnice koju izdaje sanitarni inspektor u uredu državne uprave u županiji,
odnosno Gradskom uredu Grada Zagreba, nadležnom prema mjestu smrti tih osoba.
Rješenje i sprovodnica za prijenos osoba iz stavka 1. ovoga članka u inozemstvo,
izdaje se uz prethodnu suglasnost nadležnog tijela za unutarnje poslove.

Članak 61.

Umrle osobe mogu se prenositi iz inozemstva u Republiku Hrvatsku samo na temelju
rješenja ministarstva koje se izdaje uz suglasnost ministarstva nadležnog za
unutarnje poslove.
Odredba stavka 1. ovoga članka odnosi se i na osobe koje se nalaze u provozu
kroz Republiku Hrvatsku.

Članak 62.

Iskopavanje i prijenos umrle osobe iz jednog grobnog mjesta radi pogreba u drugo
grobno mjesto, na istom groblju ili u istom naselju ili iz jednog mjesta radi
pogreba u drugom mjestu na području Republike Hrvatske ili iz Republike Hrvatske
u inozemstvo, obavlja se na temelju rješenja i sprovodnice, koje izdaje
sanitarni inspektor u uredu državne uprave u županiji, odnosno Gradskom uredu
Grada Zagreba, nadležnom prema mjestu ukopa.
Rješenje i sprovodnica za prijenos umrle osobe u inozemstvo izdaje se uz
prethodnu suglasnost nadležnog tijela za unutarnje poslove.
Prijenos ostataka ljudskog leša, koji se iskopavaju nakon proteka deset godina
od dana pogreba obavlja se na temelju sprovodnice koju izdaje sanitarni
inspektor u uredu državne uprave u županiji, odnosno Gradskom uredu Grada
Zagreba, nadležnom prema mjestu ukopa.

Članak 63.

Prijenos urne s pepelom umrle osobe obavlja se bez sprovodnice.

Članak 64.

Troškove prijenosa umrle osobe radi pogreba snosi osoba koja je podnijela
zahtjev za izdavanje odobrenja za prijenos, ako prema posebnim propisima ili
međunarodnim ugovorima nije drukčije određeno.

Članak 65.

Pravilnik o uvjetima i načinu obavljanja opremanja, prijenosa, prijevoza,
kremiranja, pogreba i iskopavanja umrlih osoba te o uvjetima glede prostora i
opreme pravnih i fizičkih osoba za obavljanje opremanja, prijenosa, prijevoza,
kremiranja, pogreba i iskopavanja umrlih osoba donosi ministar.

***3. Mjere za sprečavanje i suzbijanje bolničkih infekcija***
Članak 66.

Sve pravne osobe koje obavljaju zdravstvenu djelatnost, privatni zdravstveni
radnici te ustanove za socijalnu skrb obvezni su osigurati higijenske i druge
uvjete te provoditi odgovarajuće sanitarno-tehničke, higijenske i druge mjere za
zaštitu od širenja zaraznih bolesti (bolnička infekcija).
Sve osobe iz stavka 1. ovoga članka obvezne su sukladno ovome Zakonu i
pravilniku donesenom na temelju ovoga Zakona donijeti opći akt kojim se utvrđuju
mjere, obveze i odgovornosti za zaštitu od bolničkih infekcija.

Članak 67.

Pravilnik o mjerama za sprečavanje i suzbijanje bolničkih infekcija donosi
ministar.
Pravilnik o zdravstvenoj ispravnosti vode za potrebe hemodijalize donosi
ministar.

V. NADZOR NAD PROVEDBOM MJERA ZA ZAŠTITU PUČANSTVA OD ZARAZNIH BOLESTI

Članak 68.

U obavljanju sanitarno-inspekcijskog nadzora na granici, granični sanitarni
inspektor ministarstva ima pravo i obvezu:
1. narediti zdravstveni pregled osoba radi utvrđivanja postojanja zaraznih
bolesti,
2. narediti stavljanje u karantenu osoba iz članka 55. ovoga Zakona,
3. narediti obavljanje obvezne preventivne deratizacije, dezinfekcije i
dezinsekcije,
4. narediti obavljanje obvezne protuepidemijske deratizacije, dezinfekcije i
dezinsekcije,
5. narediti ispitivanje učinkovitosti provedbe deratizacije, dezinfekcije i
dezinsekcije,
6. narediti poduzimanje drugih propisanih sanitarno-tehničkih i higijenskih
mjera protiv zaraznih bolesti, u skladu s ovim Zakonom i obvezama preuzetim
međunarodnim ugovorima.

Članak 69.

Nadzor nad provedbom mjera za zaštitu pučanstva od zaraznih bolesti, obavljaju
nadležni sanitarni inspektori.
U provedbi nadzora, nadležni sanitarni inspektori ovlašteni su:
1. zabraniti kretanje osobama za koje se utvrdi ili sumnja da boluju od
određenih zaraznih bolesti,
2. zabraniti okupljanje osoba u školama, kinematografima, javnim lokalima te na
drugim javnim mjestima, do prestanka opasnosti od epidemije zaraznih bolesti
određenih ovim Zakonom,
3. narediti izolaciju i liječenje osoba oboljelih od zaraznih bolesti određenih
ovim Zakonom,
4. osobama koje su oboljele od određenih zaraznih bolesti te kliconošama
određenih zaraznih bolesti, zabraniti rad na određenim radnim mjestima, odnosno
mjestima na kojima mogu ugroziti zdravlje drugih osoba,
5. narediti udaljenje oboljelih osoba s određenih radnih mjesta,
6. zabraniti rad osobama koje nisu podvrgnute propisanim zdravstvenim
pregledima,
7. narediti zdravstveni pregled osoba i materijala za laboratorijsko ispitivanje
radi utvrđivanja zaraznih bolesti propisanih ovim Zakonom,
8. zabraniti rad osobama koje nemaju potrebna znanja o zdravstvenoj ispravnosti
hrane i osobnoj higijeni,
9. narediti provedbu zdravstvenog odgoja osobama iz članka 37.ovoga Zakona,
10. narediti obavljanje opće, posebne i sigurnosne dezinfekcije, dezinsekcije i
deratizacije,
11. zabraniti obavljanje opće, posebne i sigurnosne dezinfekcije, dezinsekcije i
deratizacije, zdravstvenoj ustanovi, odnosno drugoj pravnoj osobi, ako ne
udovoljavaju propisanim uvjetima, odnosno ako obavljaju tu djelatnost bez
ovlaštenja ministra ili ako je obavljaju na nepropisan način,
12. narediti obavljanje povremenih zdravstvenih pregleda,
13. narediti cijepljenje protiv zaraznih bolesti osoba koje su profesionalno
izložene riziku,
14. narediti ispitivanje učinkovitosti provedbe dezinfekcije (mikrobiološke
čistoće) u objektima za proizvodnju i promet hranom,
15. narediti da se poduzmu i druge propisane mjere za zaštitu pučanstva od
zaraznih bolesti.

Članak 70.

Mjere iz članka 68. i 69. ovoga Zakona naređuju se rješenjem. Žalba, odnosno
tužba protiv tih rješenja ne odgađa njihovo izvršenje.
Ako sanitarni inspektor prilikom inspekcijskog nadzora ocijeni da postoji
epidemiološka indikacija koja zahtijeva da se hitno poduzme određena mjera zbog
uklanjanja opasnosti za zdravlje i život pučanstva, naredit će usmenim rješenjem
izvršenje takve mjere bez odgađanja.

VI. OSTALE ODREDBE

Članak 71.

Radi sprečavanja i suzbijanja zaraznih bolesti od interesa za Republiku Hrvatsku
ministarstvo:
1. prati kretanje zaraznih bolesti na temelju izvješća Hrvatskog zavoda za javno
zdravstvo,
2. donosi godišnji program imunizacije na prijedlog Hrvatskog zavoda za javno
zdravstvo,
3. usklađuje rad nadležnih tijela jedinica lokalne i područne (regionalne)
samouprave u sprečavanju i suzbijanju zaraznih bolesti te na provedbi mjera za
zaštitu od zaraznih bolesti koje se pojavljuju u epidemijskom obliku i
ugrožavaju dvije ili više općina,
4. na prijedlog Hrvatskog zavoda za javno zdravstvo naređuje provedbu mjera
zaštite od zaraznih bolesti u slučaju epidemije koja ugrožava više jedinica
lokalne, odnosno područne (regionalne) samouprave, posebno složenih epidemija i
epidemija nepoznatog uzročnika.

Članak 72.

Ministarstvo nadležno za unutarnje poslove pruža pomoć, u granicama svojih
nadležnosti, ministarstvu u provođenju mjera navedenih u članku 69. stavku 2. i
članku 70. ovoga Zakona, kao i pri provedbi drugih mjera propisanih ovim
Zakonom.

Članak 73.

U okviru zaštite pučanstva od kolere, malarije, kuge, virusnih hemoragijskih
groznica, žute groznice, SARS-a i zaraznih bolesti čiji je uzročnik nepoznat,
Republika Hrvatska osigurava sredstva za:
1. obavljanje sanitarno-inspekcijskog nadzora na granici i za provedbu mjera u
svezi s obavljanjem tog nadzora,
2. zdravstvene preglede stranaca i državljana Republike Hrvatske pri ulasku u
Republiku Hrvatsku,
3. naknadu troškova sudjelovanja u provedbi mjera iz članka 55. stavka 3. ovoga
Zakona.

Članak 74.

Sredstva za provođenje preventivnih, dijagnostičkih i terapijskih mjera prema
ovome Zakonu za osigurane osobe u okviru obveznoga zdravstvenog osiguranja
osiguravaju se sukladno Zakonu o obveznom zdravstvenom osiguranju.
Sredstva za provođenje mjera iz stavka 1. ovoga članka za osobe koje nisu
osigurane u okviru obveznoga zdravstvenog osiguranja u Republici Hrvatskoj
osiguravaju se sukladno posebnim propisima
Utvrđivanje statusa osigurane osobe iz stavka 1. ovoga članka ne odgađa provedbu
mjera određenih ovim Zakonom.

VII. KAZNENE ODREDBE

Članak 75.

Novčanom kaznom od 50.000,00 do 100.000,00 kuna kaznit će se za prekršaj pravna
osoba ako:
1. obavlja dezinfekciju, dezinsekciju i deratizaciju, a ne udovoljava propisanim
uvjetima (članak 11. stavak 2.),
2. ne provodi rano otkrivanje izvora i putova prenošenja zaraze (članak 13.),
3. ne obavlja laboratorijsko ispitivanje uzročnika zaraznih bolesti, odnosno
epidemije zaraznih bolesti (članak 14.),
4. obavlja laboratorijsko ispitivanje uzročnika zaraznih bolesti, odnosno
epidemije zaraznih bolesti bez rješenja ministra (članak 14. stavak 8.),
5. o izvršenim laboratorijskim ispitivanjima ne vodi evidenciju i ne dostavi
izvješće o uzročnicima zaraznih bolesti (članak 15.),
6. ne prijavi zaraznu bolest na način određen ovim Zakonom i pravilnikom
donesenim na temelju ovoga Zakona (članak 16.),
7. ne izvijesti nadležno tijelo utvrđeno propisima o veterinarskoj djelatnosti
(članak 18. stavak 1.),
8. obavlja preventivnu i obvezatnu preventivnu dezinfekciju, dezinsekciju i
deratizaciju bez ovlaštenja ministra (članak 24. stavak 1.),
9. izvješće o provedenom stručnom nadzoru ne dostavi u propisanom roku (članak
24. stavak 5.),
10. ne obavlja protuepidemijsku dezinfekciju, dezinsekciju i deratizaciju, ili
obavlja protuepidemijsku dezinfekciju, dezinsekciju i deratizaciju a za isto ne
ispunjava uvjete propisane pravilnikom donesenim na temelju ovoga Zakona (članak
49. i 54.),
11. ne provodi propisane mjere za sprečavanje i suzbijanje bolničkih infekcija
(članak 66. stavak 1.),
12. u određenom roku ne postupi po rješenju sanitarnog inspektora (članak 69.).
Za prekršaj iz stavka 1. točke 5., 6. i 11. ovoga članka kaznit će se fizička
osoba novčanom kaznom u iznosu od 5.000,00 do 10.000,00 kuna.
Za prekršaj iz stavka 1. ovoga članka kaznit će se i odgovorna osoba u pravnoj
osobi novčanom kaznom u iznosu od 5.000,00 do 10.000,00 kuna.

Članak 76.

Novčanom kaznom u iznosu od 30.000,00 do 80.000,00 kuna kaznit će se za prekršaj
pravna osoba:
1. ako ne omogući nadležnom sanitarnom inspektoru kao i nadležnom doktoru opće
(obiteljske) medicine ili doktoru medicine specijalistu epidemiologije nesmetano
obavljanje nadzora te poduzimanje propisanih mjera za zaštitu pučanstva od
zaraznih bolesti (članak 8.),
2. ako ne provodi opće mjere za sprečavanje i suzbijanje zaraznih bolesti
(članak 10.),
3. ako onemogućava provedbu dezinfekcije, dezinsekcije i deratizacije (članak
11. stavak 1.),
4. ako primi u radni odnos osobu bez prethodno obavljenoga zdravstvenog pregleda
ili ako ne osigura povremene zdravstvene preglede zaposlenih radnika (članak
28.),
5. ako primi na rad, odnosno zadrži na radu osobu za koju je utvrđeno da je
oboljela od određene zarazne bolesti ili da izlučuje klice i parazite (članak
29.,30., 31., 32., 33. i 34.),
6. ako zaposlenim osobama ne osigura stjecanje potrebnog znanja o zdravstvenoj
ispravnosti hrane i osobnoj higijeni, odnosno ako na radu zadrži osobu bez
potrebnog znanja o zdravstvenoj ispravnosti hrane i osobnoj higijeni (članak
37.),
7. ako obavi prijenos, pogreb i iskopavanje umrlih osoba protivno odredbama
članka 58. – 62. ovoga Zakona.
Za prekršaj iz stavka 1. ovoga članka kaznit će se novčanom kaznom u iznosu od
3.000,00 do 8.000,00 kuna fizička osoba te odgovorna osoba u pravnoj osobi.
Za prekršaj iz stavka 1. ovoga članka počinjenog po drugi put, uz novčanu kaznu
izreći će se mjera oduzimanja dozvole za obavljanje djelatnosti u trajanju do
šest mjeseci, a za prekršaj počinjen treći put uz novčanu kaznu izreći će se
mjera trajnog oduzimanja dozvole za obavljanje djelatnosti.

Članak 77.

Kada se obveza pridržavanja mjera zaštite pučanstva od zaraznih bolesti odnosi
na maloljetnu osobu, novčanom kaznom u iznosu od 2.000,00 kuna kaznit će se za
prekršaj roditelj, odnosno skrbnik, ako ne izvrši obvezu imunizacije protiv
bolesti utvrđenih Programom obveznog cijepljenja djece školske i predškolske
dobi.

Članak 78.

Doktor medicine ili drugi zdravstveni radnik koji utvrdi oboljenje, sumnju na
oboljenje ili smrt od zarazne bolesti, a o tome bez odgode ne izvijesti najbližu
pravnu osobu koja obavlja zdravstvenu djelatnost ili privatnog zdravstvenog
radnika kaznit će se za prekršaj na licu mjesta novčanom kaznom u iznosu od
2.000,00 kuna.

Članak 79.

Za svaku povredu odredaba ovoga Zakona, sanitarni inspektor na licu mjestu
naplatit će novčanu kaznu u iznosu od 1.000,00 kuna.

VIII. PRIJELAZNE I ZAVRŠNE ODREDBE

Članak 80.

Pravilnike za čije je donošenje ovlašten ministar će donijeti u roku od šest
mjeseci od dana stupanja na snagu ovoga Zakona.

Članak 81.

Do dana stupanja na snagu pravilnika iz članka 80. ovoga Zakona ostaju na snazi:
1. Pravilnik o uvjetima kojima moraju udovoljavati zdravstvene ustanove koje
obavljaju laboratorijsko ispitivanje uzročnika zaraznih bolesti, odnosno
epidemije zaraznih bolesti i provjeru (verifikaciju) laboratorijskog ispitivanja
uzročnika zaraznih bolesti radi utvrđivanja dijagnoze (»Narodne novine«, br.
23/94.),
2. Pravilnik o načinu vođenja evidencije o izvršenim laboratorijskim
ispitivanjima (»Narodne novine«, br. 23/94.),
3. Pravilnik o načinu obavljanja zdravstvenih pregleda osoba koje su kliconoše
ili se sumnja da su kliconoše određenih zaraznih bolesti (»Narodne novine«, br.
23/94.),
4. Pravilnik o načinu obavljanja zdravstvenih pregleda osoba pod zdravstvenim
nadzorom (»Narodne novine«, br. 23/94. i 93/00.),
5. Pravilnik o načinu provođenja imunizacije, seroprofilakse, kemoprofilakse
protiv zaraznih bolesti, te o osobama koje se podvrgavaju toj obvezi (»Narodne
novine«, br. 164/04.)
6. Pravilnik o uvjetima kojima moraju udovoljavati pravne i fizičke osobe koje
obavljaju djelatnost obvezatne dezinfekcije, dezinsekcije i deratizacije kao
mjere za sprečavanje i suzbijanje zaraznih bolesti pučanstva (»Narodne novine«,
br. 35/07),
7. Pravilnik o načinu provedbe obvezatne dezinfekcije, dezinsekcije i
deratizacije (»Narodne novine«, br. 35/07.),
8. Pravilnik o uvjetima kojima moraju udovoljavati zdravstvene ustanove koje
provode zdravstveni odgoj osoba koje rade u proizvodnji ili prometu namirnica
(»Narodne novine«, br. 2/02.),
9. Pravilnik o uvjetima kojima moraju udovoljavati zdravstvene ustanove koje
obavljaju imunizaciju protiv žute groznice i bjesnoće (»Narodne novine«, br.
23/94.)
10. Pravilnik o uvjetima i načinu obavljanja mjera za sprečavanje i suzbijanje
bolničkih infekcija (»Narodne novine«, br. 93/02.),
11. Pravilnik o zdravstvenoj ispravnosti vode za potrebe hemodijalize (»Narodne
novine«, br. 125/03.)
12. Pravilnik o uvjetima i načinu obavljanja prijenosa, pogreba i iskopavanja
umrlih osoba (»Narodne novine«, br. 23/94.).

Članak 82.

Pravne osobe koje su ovlaštene za obavljanje dezinfekcije, dezinsekcije i
deratizacije na temelju propisa koji su važili na dan stupanja na snagu ovoga
Zakona obvezne su uskladiti svoj rad i poslovanje s odredbama ovoga Zakona i
pravilnika donesenih na temelju ovoga Zakona u roku od 18 mjeseci od dana
stupanja na snagu ovoga Zakona.

Članak 83.

Danom stupanja na snagu ovoga Zakona prestaje važiti Zakon o zaštiti pučanstva
od zaraznih bolesti (»Narodne novine«, br. 60/92. i 26/93.).

Članak 84.

Ovaj Zakon stupa na snagu osmoga dana od dana objave u »Narodnim novinama«.

Klasa: 501-05/07-01/01
Zagreb, 13. srpnja 2007.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 79/2007-2486
![](/files/_web/nakladnicki-oglasi/Priru%C4%8Dnici/Lijecnik-i-kazneno-pravo-oglas.jpg)

[Liječnik i kazneno pravo](https://www.nn.hr/hr/nakladnistvo/knjige-u-izdanju-nn-a/lijecnik-i-kazneno-pravo%2C176.html)

Marin Mrčela i Igor Vuletić

ožujak 2019.

Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)